**Prijedlog znanstveno-istraživačkoga projekta**

**Odjela edukacijskih znanosti i nastavničke naobrazbe**

**Hrvatskih studija Sveučilišta u Zagrebu (**pokretač inicijative prof. Pranjić**)**

**Naziv projekta**: ***Inoviranje i implementiranje pedagoško-psiholoških i didaktičko-metodičkih spoznaja u suvremenom obrazovanju nastavnika*** (ili nešto slično, važno da što bolje pokrije dosadašnje i buduće znanstveno i stručno djelovanje nastavnika Odjela edukacijskih znanosti i nastavničke naobrazbe te eventualno drugih odjela, odnosno pojedinih kolega s drugih odjela koji se vide u tome)

**Trajanje projekta:** najmanje 3 godine!

**Sažetak:**

Obrazovanje suvremenih učitelja, nastavnika, odgajatelja, općenito djelatnika odgojno-obrazovnih ustanova uz svoje pozitivne strane ima i nekih propusta i nedostataka koje se nužno treba znanstveno promišljati, a onda kristalizirati odgovor kroz stvaranje obrazovnih alternativa objedinjenih u novi koncept nastavničke naobrazbe. Naime, dugotrajna latentna ali i povremena drastična zbivanja u školama i sličnim ustanovama o kojima se šuti ili tek prigodice progovori u javnosti, ne smiju mjerodavne ostaviti indiferentnima. No, prigodni zahvati školskih vlasti kroz "vatrogasne mjere" na trenutak "riješe problem", ali nisu nikakvo jamstvo da se to neće već sutra ponoviti i možda još više intenzivirati. Znanosti koje se smatraju nadležnima za ovo područje znaju da je problem definitivno otklonjen tek kad je maknuto njegovo žarište. Ne smije se isključiti da generator nekih problema ove vrste može doći i od neadekvatne pedagoško-psihološke i didaktičko-metodičke naobrazbe nastavnika koja pokazuje slabosti pred naraštajem mladi ljudi koji su putem globalizirajućih medija već usvojili pluralizam ideja, mišljenja, stavova, opredjeljenja, djelovanja, interesa, načina učenja i poučavanja. Oni su to u najvećem dijelu prihvatili (kritički ili manje kritički!) bez obzira na službenu obrazovnu politiku i to kao priliku za vlastito profiliranje, etabliranje svoje osobnosti, promicanje vlastite izvornosti i otklanjanje svega što bi po njihovu mišljenju „nasilno unificiralo“. Ako nastavnici u svojim pedagoško-psihološkim zahvatima i didaktičko-metodičkim postupcima to ne budu imali u vidu, njihova "odgojno-obrazovna rješenja" će doći u konflikt sa živim osobama kojima su ona namijenjena kao pomoć pri cjelovitom dozrijevanju. Obrazovanje nastavnika koje ponajvećma insistira na pukom prenošenju, u najviše slučajeva tek za druge važnoga "znanja" i to po načelu „didaktičkog materijalizma“ i premalo adekvatnih vještina, nema velike izvjesnosti za budućnost nastavničkog poziva. Neobrazovanje nastavnika kao kompetentnih izvoditelja ali i barem dijelom stvaraoca nastavnih programa, postaje neizbježnom frustracijom za njih same i žarištem konflikata između njih i učenika. Budu li nastavnici i nadalje "osobe sa zadatkom", a njihova prvenstvena dužnost "provoditi", a ne kreirati i inovirati, njihova će glavna preokupacija biti "gradivo", a učenici tek puki recipijenti što ne može ostati bez negativnih pa katkad i drastičnih posljedica za obje strane. Ne odnoseći se prevratnički prema postojećem pedagoško-psihološkom, odnosno didaktičko-metodičkom obrazovanja nastavnika, projekt želi ponuditi mogućnosti korištenja profiliranih znanja i vještina što ga nude mjerodavne znanosti kako bi se omogućilo prijeko potrebne inovacije za suvremeno nastavničko obrazovanje sa znatno boljom perspektivom za budućnost.

**Prijedlog projekta**

**Naziv područja**: Interdisciplinarno područje

**Naziv polja:** Obrazovne znanosti

**Tip istraživanja**: Temeljna istraživanja

**Ključne riječi:** nastavnik, učenik, odgojno-obrazovne ustanove, odgojno-obrazovne znanosti, sadržaji, ciljevi, ishodi, didaktički postupak, evaluacija.